Virallinen lehti nro C 310 , 09/10/1998 s. 0113



KIRJALLINEN KYSYMYS P-0661/98 komissiolle esittäjä(t): Undine-Uta Bloch von Blottnitz (V) (2. maaliskuuta 1998) Aihe: Dounreayssa oleva atomijäte Lontoolainen Guardian-lehti paljasti jo aiemmin, että brittiläisen Dounreayn jälleenkäsittelylaitoksen lähistöllä sijaitsevaan kuiluun oli viety atomijätettä. Tämän vuoden helmikuun alussa sama lehti osoitti, että erääseen toiseen - aiemmin tuntemattomaan - jälleenkäsittelylaitoksen liepeillä olevaan kuiluun on vuodesta 1971 lähtien upotettu huomattavia määriä erittäin ongelmallista radioaktiivista jätettä. Tässä jätteessä on mukana mm. ainakin 40 kiloa uraania, plutoniumia ja natriumia. Komissio velvoitti 4. maaliskuuta 1992 antamassaan päätöksessä 92/194/Euratom ((EYVL L 88, 3.4.1992, s. 54. )) Dounreayn jälleenkäsittelylaitoksen ylläpitäjiä parantamaan huomattavasti erittäin radioaktiivisia aineita koskevaa kirjanpitoa. Muussa tapauksessa komissio uhkasi uusilla pakkotoimilla. 1. Mikä on komission arvio Dounreayn radioktiivisen jätteen huollosta, kun otetaan huomioon huollon tekninen toteutus ja sen vaikutukset sekä henkilöstön terveyteen että ympäristön puhtaanapitoon? 2. Onko komissio samaa mieltä siitä, että Dounreayn jälleenkäsittelylaitoksen ylläpitäjien valvontaa vailla olevan jätehuoltokäytännön johdosta radioaktiivisia aineita koskevan täsmäävän kirjanpidon onnistumisella ei ole ollut minkäänlaisia mahdollisuuksia? 3. Onko komissio saanut tarkastuksissaan - erityisesti menettelyn yhteydessä - tietoa jälleenkäsittelylaitoksen ylläpitäjien jätehuoltokäytännöstä? 3.1. Jos on, milloin ja millä tavalla ongelmaa on käsitelty? 3.2. Jos ei ole, millaisiksi komissio arvioi tämän tietämättömyyden vaikutukset halkeavia ydinaineita koskevan valvonnan ja kirjanpidon toimivuuteen sekä komission omien valvontatehtävien luotettavuuteen? 4. Mihin toimiin komissio aikoo ryhtyä näiden paljastusten johdosta? Komission jäsenen Christos Papoutsisin komission puolesta antama vastaus (27. maaliskuuta 1998) Komission käytettävissä olevien tietojen mukaan asiasta esitetyissä tiedoissa on epätarkkuuksia. Guardian-lehdessä 2. helmikuuta 1998 mainittu ¨aiemmin tuntematon kuilu¨ on itse asiassa ¨keskiaktiivisen kiinteän jätteen siiloksi¨ kutsuttu jätteensijoituspaikka. Siilo otettiin käyttöön vuonna 1971, ja se on viime aikoina saanut julkisuutta, koska kansallinen valvontaviranomainen (Nuclear Installations Inspectorate, NII) on päättänyt, ettei kyseinen siilo täytä uusimpia tämäntyyppisille jätteensijoituspaikoille asetettuja normeja. Tämän johdosta laitoksen toiminnan harjoittaja on luvannut lopettaa lisäjätteen sijoittamisen kyseiseen sijoituspaikkaan vuoden 1998 loppuun mennessä. Toiminnan harjoittaja on Euratomin turvavalvontaa koskevien määräysten täytäntöönpanosta 19. lokakuuta 1976 annetun komission asetuksen (Euratom) N:o 3227/76 ((EYVL L 363, 31.12.1976. )) mukaisesti toimittanut komissiolle (Euratomin turvavalvontalinjalle) laitoksen tekniset perustiedot. Komissio haluaa korostaa, että nimenomaan jäsenvaltioiden on huolehdittava siitä, että niissä noudatetaan yhteisön perusnormeja työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta. Näin ollen kansalliset viranomaiset tarkistavat säännöllisesti valvontamääräykset, jotka on otettu käyttöön tätä tarkoitusta varten. Komission edustajat kävivät kuitenkin toukokuussa 1993 Euratom-sopimuksen 35 artiklan perusteella Dounreayn laitoksessa ja sitä ympäröivällä alueella tarkastamassa, kuinka tehokkaasti ne laitokset, jotka Yhdistyneen kuningaskunnan viranomaiset ovat perustaneet valvomaan jatkuvasti vesistöjen, ilman ja maaperän radioaktiivisuustasoa sekä perusnormien noudattamista, käytännössä toimivat. Tuolloin todettiin, että Yhdistyneessä kuningaskunnassa oli otettu käyttöön tarkoituksenmukaiset järjestelyt. Komissio ei ole tietoinen mistään ¨vailla valvontaa tapahtuvasta¨ jätehuollosta Dounreayn jälleenkäsittelylaitoksella. Komissiolle on toimitettu tiedot, joita Euratom-sopimuksen mukainen turvavalvontatoimenpiteiden tarkastaminen edellyttää. Toiminnan harjoittaja on komission asetuksen 3227/76 mukaisesti toimittanut komissiolle tekniset perustiedot Dounreayn jälleenkäsittelylaitoksesta ja kaikista siihen liittyvistä laitoksista, mukaan lukien jätesiilo. Ajantasaistetut tiedot lähetetään tarvittaessa. Komissio tarkastaa säännöllisesti teknisten perustietojen paikkansapitävyyden. Lisäksi komissio tekee jatkuvasti tarkastuksia Dounreayn laitoksessa. Lukuun ottamatta kysymyksessä mainittuja seikkoja, joihin liittyi seuraamusten uhka ja jotka on sittemmin korjattu, mitään poikkeavaa ei ole havaittu. Komissio aikoo jatkaa Dounreayn laitoksen turvavalvonnan tarkastustoimiaan Euratom-sopimuksen VII luvun mukaisesti edellyttäen tietenkin, että tätä varten on käytettävissä riittävästi varoja.